Document ID: /roh_data/filtered/fineweb-2-filterrobots_roh.jsonl.gz/34693

Mardi saira a partir da las sis vegn fatg il transport spezial. Per traversar il tunnel dal San Bernardino vegn quel serrà. L’arrivada en il deposit da la viafier retica a Landquart è planisada sin mesemna damaun vers las otg.
Là vegn la locomotiva sanada levet ed ella survegn la colur cotschna da la Viafier retica. La fin da matg duai la locomotiva vegnir transportada, sche pussaivel sin ils binaris, enfin tar il Museum da viafier a Bravuogn. L’avertura è planisada ils 12 e 13 da zercladur. En il museum duai la locomotiva daventar in grotto, quai cun il num «Grotto 491». La locomotiva è vegnida cumprada l’onn 1958 da la Viafier retica. Ella è vegnida nizzegiada exclusivamain en il Mesauc ed en il Tessin.
Istorgia
La viafier da Bellinzona – Mesocco è in’anteriura viafier cun in binari stretg d’in meter. La lunghezza da la viafier muntava a 31.3 kilometers. La lingia da viafier è vegnida averta l’onn 1907 da la Società Ferrovia elettrica Bellinzona – Mesocco BM. L’onn 1942 ha la Viafier retica surpiglià la viafier. 1972 è stà a fin cun il transport da persunas. La fin dal traffic da rauba è stà l’onn 2003. Fin l’onn 2013 hai anc dà viadis turistics sin ina lunghezza da 12.7 kilometers. Quels fascheva la Società Esercizio Ferroviario Turistico SEFT, la viafier ha gì num Ferrovia Mesolciniese FM. In project per embellir il spazi d’abitadi da Roveredo ed in project dal traffic public a Castione-Arbedo – han scursanì la lingia il 2014 sin ina lunghezza da 3.9 kilometers tranter Grono e Cama. Il 2016 ha la SEFT sin agen giavisch laschà annullar sia concessiun.
Ord l'archiv
Ils 27 da matg 1972 ha è passà il davos tren cun passagiers tranter Bellinzona e Mesocco.